Prve slovenske eko postrvi lahke poizkusite le na Sromljah

Vzgojil jih je Tone Kranjčič, za zdaj edini pri nas
Ribogojnica Kranjčič s Sromelj je 6. februarja pridobila Eko certifikat za gojenje postrvi, prva in za zdaj edina pri nas. Gojijo jih zgolj za lastne potrebe v družinski restavraciji, prodajajo pa le manjše količine. Zato bodo morali tisti, ki jih želijo poskusiti kar v Sromlje, idilično vasico na obrobju Kozjanskega.

Tone Kranjčič ima na Sromljah že 22 let ribogojnico, v kateri goji postrvi, pa tudi nekaj krapov, ki jih ima v ribniku zgolj zato, da se očistijo. Pred časom pa se je odločil, da bi začel kot prvi pri nas gojiti eko postrvi. In to mu je zdaj tudi uspelo, saj je prvi in edini pri nas, ki goji eko postrvi, v tujini pa je že nekaj takih pridelovalcev. Za ta korak se je odločil, čeprav je vedel, da bo vzreja takšnih postrvi dražja, da bo pod stalno kontrolo. In pravi, da mu ni žal, še posebej, ker pri svojem delu še vedno neizmerno uživa.

Tone Kranjčič ni ribič in dokler ni postavil ribogojnice, o ribah ni vedel ničesar. Zdaj ima že dve desetletji svojo ribogojnico na izviru potoka Sromljica. Skozi pokrite bazene je že takoj ob gradnji vodo speljal po kanalih tako, da se pretaka in sama prečiščuje, vsakih 20 metrov pa ji po naravni poti dodaja kisik. Zato pri pridobitvi eko certifikata za gojenje postrvi ni imel nobenih težav, saj je izpolnjeval skoraj vse pogoje. Moral je le odstraniti nekatere ventile in onemogočiti, da bi vodo ponovno uporabil v ekološki vzreji.
Eko certifikat je ribogojnici Kranjčič izdal Inštitut za kontrolo in certifikacijo v kmetijstvu in nanj je Tone zelo ponosen. Zato vsakomur z zadovoljstvom pove, kakšne pogoje je moral izpolniti: »Za eko postrv je prvi pogoj, da ni riba gensko spremenjena. Voda mora biti čista, pitna, praktično direktno na izviru. Razkužil in zdravil ne smemo uporabljati. Hrana pa je vsa pridelana iz bio proizvodov. Tud ribja moka je lahko, ampak le iz rib, ki so bile že pred tem bio vzrejene.«
Hrano za eko postrvi mora kupovati v tujini

Največ težav je imel s hrano, saj jo pri nas ni mogoče kupiti, zato mu jo vsak mesec pripeljejo na Brnik in to kar za en tovornjak iz Nizozemske. Ta hrana je nekoliko dražja, porabi jo več, rib mora biti v kanalih manj, ribji prirastek pa je manjši. Kljub temu je Tone srečen, da mu je uspelo vzgojiti prve eko postrvi v Sloveniji. Te se že na zunaj razlikujejo od šarenk ali potočnih postrvi. O njih pravi: »So že na prvi pogled drugačne. Vse plavuti so čisto rozaste, medtem ko so pri šarenkah bolj sivkaste. Zato pa je razlika na krožniku še bolj očitna. Cenovno eko gojenje proizvodnjo podraži za sto procentov, koliko točno še ne vem, si pa vse pišem in beležim in sčasoma bo vse jasno.«
Ob eko postrvih Tone še vedno goji tudi »navadne« postrvi, vendar se želi postopno preusmeriti zgolj v ekološko gojenje. Pravi, da ga kvantiteta ne zanima, zgolj kvaliteta. Zato se ne namerava širiti. Seveda pa sam tudi posmuka ikre in vzgaja mladice, teh je letno kar okoli 200 tisoč in jih prodaja tudi drugim ribogojnicam. Koliko eko postrvi bo lahko pridelal letno, še ne ve, saj opaža, da te počasneje rastejo. Gostje družinskega lokala, ki ga imajo na Sromljah, blizu ribogojnice, pa seveda upajo, da jih ne bo zmanjkalo, saj so nad njimi vsi zelo navdušeni. Pa čeprav so na jedilniku za petino dražje. Zaradi eko postrvi je v restavraciji tudi vse več novih gostov, ki prihajajo iz vse Slovenije. O tem zakaj, pa se lahko prepričate tudi vi, vendar le pri njih, ker drugje teh postrvi ne morete poskusiti, niti kupiti.

